**ВАЖНО СЪОБЩЕНИЕ**

**НА ВНИМАНИЕТО НА**

**ЗЪРНОПРОИЗВОДИТЕЛИТЕ,**

**СОБСТВЕНИЦИ И НАЕМАТЕЛИ НА ОБЕКТИ**

**ЗА СЪХРАНЕНИЕ НА ЗЪРНО**

**НА ТЕРИТОРИЯТА НА ОБЛАСТ РУСЕ**

**УВАЖАЕМИ ГОСПОЖИ И ГОСПОДА,**

Във връзка с настъпили изменения в Наредба №23/29.12.2015г. за условията и реда на мониторинг на пазара на зърно, обнародвана в Държавен вестник, брой 94/29.11.2019 г., Ви уведомявам следното:

Съгласно чл.11, ал.1 от цитираната по-горе Наредба, собствениците или ползвателите на обекти за съхранение на зърно или складовете в тях, вписани регистъра по чл.8, ал.1, подават декларация за местонахождението на обектите, местата за съхранение и наличното количество зърно в тях, съгласно **Приложение №2**. Декларация се подава за всеки обект за съхранение на зърно или склад, **с вместимост над 50 тона,** в съответствие на разпоредбата на чл.3, ал.1 от същата Наредба**.** Декларациите по чл.11, ал.1 се подават **всеки месец до 3-то число на следващия месец в Областна дирекция „Земеделие“** по местонахождението на обекта за съхранение на зърно, включително и когато в обекта или склада през съответния месец не се съхранява зърно. В нулевата декларация срещу съответната зърнена култура се записва цифрата **„нула“.**

Съгласно чл.14, ал.1 от Наредбата, декларация за количеството произведено и налично зърно от земеделските стопанства - **Приложение №3**, се подават от всички земеделски производители, които произвеждат зърно – обикновена пшеница, твърда пшеница, ечемик, ръж, овес, тритикале, рапица, царевица, слънчоглед и соя **на обща площ от 5 (пет) или повече декара.** Декларациите по чл.14, ал.1 се подават ежегодно от земеделския производител в Областна дирекция „Земеделие“ по местонахождение на площите за производство за съответната реколтна година в срок:

* **30 септември** - обикновена пшеница, твърда пшеница, ечемик, ръж, овес, тритикале и рапица;
* **30 ноември** - царевица, слънчоглед и соя.

Цитираните по-горе декларации се подават:

* на хартиен носител;
* по електронен път, съгласно изискванията на закона за електронния документ и електронните удостоверителни услуги.

Когато лицето произвежда и/или съхранява зърно на територията на повече от една област, подава отделна декларация за зърното, произведено и/или налично във всяка една от тях.

Предвид изложеното по-горе Ви молим, да подавате новият образец декларации на хартиен носител в Областна дирекция „Земеделие“ – гр. Русе, с адрес: **гр. Русе, ул. „Църковна независимост“ №16, ет.7, стая №5**, а по електронен път на имейл: **zirno@abv.bg****,** при спазване на сроковете цитирани в Наредба №23/29.12.2015г. за условията и реда на мониторинг на пазара на зърно. Декларациите подадени след определения в наредбата срок, ще се считат за не подадени.

При не подаване на декларации, не спазване на срока за подаване и деклариране на неверни данни, ще бъдат налагани санкции в съответствие с разпоредбата на чл.63, ал.1 от Закона за прилагане на общата организация на пазарите на земеделски продукти на Европейския съюз.

 Новите образци на описаните по-горе декларации са качени на сайта на Областна дирекция „Земеделие“ – гр. Русе.

 За допълнителна информация и въпроси може да се обръщате към г-н Венцеслав Йонков – главен експерт в Областна дирекция „Земеделие“ – Русе на тел. 0882/016-731 или на адрес: гр. Русе, ул. „Църковна независимост“ №16, ет. №7, стая №5.